title: 2013/566/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Европейския банков орган за финансовата 2011 година

text:
               16.11.2013

               BG

               Официален вестник на Европейския съюз

               L 308/196

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на бюджета на Европейския банков орган за финансовата 2011 година
   (2013/566/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския банков орган за финансовата 2011 година,

               —

               като взе предвид доклада на Сметната палата относно годишните отчети на Европейския банков орган за финансовата 2011 година, придружен от отговорите на Органа (1),

               —

               като взе предвид препоръката на Съвета от 12 февруари 2013 г. (05753/2013 — C7–0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение 716/2009/ЕО и за отмяна на Решение 2009/78/ЕО на Комисията (4), и по-специално член 64 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по икономически и парични въпроси (A7-0113/2013),

               1.

               Освобождава от отговорност изпълнителния директор на Европейския банков орган във връзка с изпълнението на бюджета на Органа за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския банков орган, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 60.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 331, 15.12.2010 г., стр. 12.

      (5)  ОВ L 357, 31.12.2002 г., стр. 72.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението за освобождаване от отговорност във връзка с изпълнението на бюджета на Европейския банков орган за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския банков орган за финансовата 2011 година,

                  —

                  като взе предвид доклада на Сметната палата относно годишните отчети на Европейския банков орган за финансовата 2011 година, придружен от отговорите на Органа (1),

                  —

                  като взе предвид препоръката на Съвета от 12 февруари 2013 г. (05753/2013 — C7–0041/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение 716/2009/ЕО и за отмяна на Решение 2009/78/ЕО на Комисията (4), и по-специално член 64 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по икономически и парични въпроси (A7-0113/2013),

                  А.

                  като има предвид декларацията на Сметната палата, че е получила достатъчна увереност, че годишните отчети на Европейския банков орган („Органа“) за финансовата 2011 година са надеждни и че свързаните с тях операции са законосъобразни и редовни;

                  Б.

                  като има предвид, че Органът, новосъздадена агенция със седалище в Лондон, е създаден с Регламент (ЕС) № 1093/2010 и официално започна да осъществява дейност като независим орган на 1 януари 2011 г.;

                  В.

                  като има предвид, че Органът следва да се разглежда в контекста на своя правен преход от предшестващата го структура, Комитетът на европейските банкови надзорници, и че вследствие на това, отделно от новия си мандат, той пое всички съществуващи и незавършени задачи и отговорности от въпросния Комитет;

                  Г.

                  като има предвид, че Органът е неразделна част от Европейската система за финансов надзор и работи в тясно сътрудничество с другите надзорни органи, а именно Европейския орган за застраховане и професионално пенсионно осигуряване и Европейския орган за ценни книжа и пазари, в рамките на съвместен комитет, както и с Европейския съвет за системен риск;

                  Д.

                  като има предвид, че общият бюджет на Органа за 2011 г. беше 12 685 000 EUR;

                  Е.

                  като има предвид, че съгласно регламента за неговото създаване (6) 60 % от бюджета за 2011 г. бяха финансирани от вноски на държавите членки и на държавите от Европейската асоциация за свободна търговия (ЕАСТ), а 40 % — от бюджета на Съюза;

                  Ж.

                  като има предвид, че в края на 2011 г. Органът отчете положителен бюджетен резултат от 3 579 861 EUR (7), който впоследствие беше вписан като задължение към Комисията,

         Бюджетно и финансово управление

                  1.

                  Отбелязва въз основа на годишните отчети (8), че първоначалната вноса на Съюза за бюджета на Органа за 2011 г. е била 5 073 000 EUR; отбелязва, че това беше първата година от функционирането на Органа.

                  2.

                  Потвърждава въз основа на годишните отчети, че общият бюджет на Органа за 2011 г. възлиза на 12 865 000 EUR (включително вноска в размер на 7 413 000 EUR от националните надзорни органи и вноска в размер на 199 000 EUR от наблюдателите).

                  3.

                  Призовава Комисията да направи оценка на възможността за внасяне на предложение, с което да се гарантира, че бюджетите на трите европейски надзорни органа (ЕНО) се финансират изцяло от бюджета на Съюза.

                  4.

                  Отбелязва със загриженост, че разпоредбите на Финансовия регламент не са напълно адаптирани към схемата за финансиране на Органа, тъй като 60 % от неговия бюджет се финансира от вноски на държавите членки и на държавите от ЕАСТ; счита, че този въпрос следва да бъде разгледан най-късно в рамките на следващото преразглеждане на Финансовия регламент по отношение на агенциите и призовава Комисията да направи оценка на положението и да докладва на органа по освобождаване от отговорност по този въпрос.

                  5.

                  Отбелязва въз основа на годишните отчети, че през 2011 г. Органът е съсредоточил вниманието си предимно върху своето установяване и разширяване.

                  6.

                  Подчертава значението на целесъобразното съчетаване на отпускания бюджет и наличните длъжности, от една страна, и възлаганите на Органа задачи, от друга страна, тъй като наличието на несъответствие може да доведе до дисбаланс на персонала по отношение на набирането на персонал на Органа, от една страна, и привличането на национални експерти, от друга страна; изразява загриженост предвид факта, че Комисията е променила предложеното от Органа щатно разписание, без ясно да посочи това; настоятелно призовава Комисията да осигури пълна прозрачност по този и други въпроси.

                  7.

                  Отбелязва във връзка с това загрижеността, която беше изразена в предварителните заключения на оценката на финансовия сектор на МВФ от декември 2012 г. по отношение на Съюза, в които се препоръчва да се увеличат ресурсите и правомощията на ЕНО, за да се създадат условия да изпълнят успешно своите мандати, като същевременно се разшири оперативната им независимост.

                  8.

                  Потвърждава въз основа на годишните отчети, че на своето учредително заседание на 12 януари 2011 г. Управителният съвет на Органа е приел и одобрил основните финансови правила, както и финансовия правилник на Органа, за да му осигури възможност да упражнява правомощията си на европейски орган.

                  9.

                  Отбелязва, че разходите за двата наети офиса с обща площ от 1 089 кв.м възлизат на 1 016 512,64 EUR и призовава Органа да гарантира, че наемите и разходите за офисите не надвишават обичайните за местния пазар цени и освен това ежегодно да прави опити за намаляване на разходите при подобряващи се пазарни условия.

         Счетоводна система

                  10.

                  Отбелязва въз основа на годишните отчети (9), че стандартната и общата бюджетна структура, приета от Органа в началото на 2011 г., е трябвало да бъде коригирана съобразно неговите потребности (тъй като бюджетът беше изготвен преди първата година от започването на неговата дейност, липсваше предишен опит).

                  11.

                  Отбелязва въз основа на годишните отчети, че на 10 юни 2011 г. Органът е въвел счетоводство на базата на текущо начисляване (ABAC), т.е. счетоводната система, която се използва в Комисията за бюджетното счетоводство; отбелязва освен това, че по време на преходния период, от 1 януари до 10 юни 2011 г., Органът е използвал приложение на базата на Excel за своето бюджетно счетоводство и че в момента на преминаването към ABAC е изготвен отчет за бюджетните кредити за поети задължения и плащания, регистрирани в новата счетоводна система.

                  12.

                  Отбелязва факта, че плащанията, изпълнени преди внедряването на ABAC, са отразени само в преходната система, но не и в ABAC; отбелязва, че всеки път, когато се проследява отчет за усвояването и изпълнението на бюджета в ABAC, се изготвя и ръчно обобщение в Excel таблица, за да се отразят напълно първоначалният бюджет и усвояването на бюджетните кредити за поети задължения и плащания за цялата финансова година.

                  13.

                  Потвърждава въз основа на годишните отчети, че считано от 2012 г. всички финансови операции са напълно представени в ABAC.

                  14.

                  Отбелязва въз основа на годишните отчети, че за общото счетоводство Органът е въвел на 10 юни 2011 г. SAP — система, която е пряко свързана с ABAC, използваната от Комисията система; отбелязва освен това, че до тази дата Органът е използвал SAGE (10) — установената от Комитета на европейските банкови надзорници система за финансово счетоводство, и че за периода след 10 юни 2011 г. е изготвен преходен баланс.

                  15.

                  Отбелязва, че на 28 август 2011 г. Органът е въвел системата за регистрация на активите на Комисията (ABAC „Активи“) с цел физически да проследява отделните позиции на дълготрайните активи (ABAC „Активи“ е интегрирана в счетоводната система на Органа); отбелязва освен това, че в Комитета на европейските банкови надзорници не съществуваше система за регистрация на активите.

                  16.

                  Отбелязва въз основа на годишните отчети (11), че през август и септември 2011 г. Органът е извършил физическа инвентаризация на дълготрайните активи, получени от Комитета на европейските банкови надзорници, със заключението, че не са установени съществени разлики.

                  17.

                  Приветства утвърждаването на счетоводната система на Органа от страна на външния одитор, Deloitte Consulting (12); отбелязва, че проверката на счетоводната система на Органа се е състояла през ноември 2012 г.

                  18.

                  Отбелязва въз основа на доклада на Deloitte, че „въз основа на приложените процедури за потвърждаване на съответствието, като цяло заключението на Deloitte е, че счетоводната система на ЕБО съответства на определените от Европейската комисия критерии (ГД „Бюджет“). Вече са въведени определен брой вътрешни контроли, които се изпълняват надлежно от служителя на ЕБО, който отговаря за счетоводния процес, както и за предоставянето на достъп на основни участващи информационни инфраструктурни елементи, в съответствие с добрите практики“.

         Поети задължения

                  19.

                  Отбелязва въз основа на годишните отчети, че отчетеният от Органа коефициент на изпълнение на бюджета е в размер на 71 % за плащанията и 59 % за поетите задължения в края на 2011 г.

                  20.

                  Отбелязва, че коефициентът на изпълнение на поетите задължения по дял I (Разходи за персонал) е 91 % и съответства на броя длъжности, заети към 31 декември 2011 г. (41 от предвидените в щатното разписание 46); отбелязва също, че по-ниският коефициент при плащанията (83 %) се дължи главно на закъснения във фактурирането на командирования персонал от страна на националните надзорни органи; призовава Органа да информира органа по освобождаване от отговорност за действията, които е предприел за отстраняване на тази слабост.

                  21.

                  Отбелязва въз основа на годишните отчети, че по-ниското равнище на изпълнение по дял III (Оперативни разходи) е свързано главно с областта на информационните технологии (ИТ), което се обяснява с продължилите по-дълго от очакваното процедури за набиране на необходимия специализиран персонал и продължителността на процедурата за възлагане на обществена поръчка; призовава Органа да информира органа по освобождаване от отговорност за действията, които е предприел за подобряване на равнището на изпълнение по дял III.

                  22.

                  Отбелязва въз основа на годишния доклад на Органа (13), че през 2011 г. е използвал само едногодишни бюджетни кредити; отбелязва също, че бюджетите кредити за поети задължения са възлизали на 9 054 030 EUR, или 71 % от бюджета за 2011 г., като 7 436 217 EUR са били платени, а 1 617 813 EUR са били пренесени автоматично, съгласно член 10 от финансовия правилник на Органа.

                  23.

                  Отбелязва със загриженост забележките на Сметната палата, че равнището на поетите задължения е ниско, особено по дял II (Административни разходи) (57 %) и дял III (Оперативни разходи) (46 %), което е оказало въздействие върху целите на Органа в областта на информационните технологии, които не са постигнати напълно; призовава Органа да информира органа по освобождаване от отговорност за действията, които е предприел за подобряване на тези равнища, тъй като ниските коефициенти на изпълнение показват затруднения в планирането и изпълнението на бюджета.

                  24.

                  Отбелязва, че Сметната палата посочва слабости по отношение на три правни задължения, поети преди бюджетните задължения (742 000 EUR); призовава Органа да информира органа по освобождаване от отговорност за действията, които е предприел за отстраняване на тези слабости.

         Процедури за възлагане на обществени поръчки

                  25.

                  Отбелязва, че съгласно годишния доклад на Органа (14) през 2011 г. са били започнати няколко процедури за възлагане на обществени поръчки за доставка на стоки и услуги; отбелязва освен това, че Органът е използвал наличните рамкови договори на Комисията, особено в областта на информационните технологии, където е внедрил определен брой вътрешни информационни системи, като например електронна поща и интранет, както и информационна платформа за събиране и анализ на данни от националните органи за надзор.

                  26.

                  Потвърждава, че Органът е постигнал значителен напредък в актуализацията на своите процедури за възлагане на обществени пръчки с оглед спазване на правилата на Съюза относно тези процедури; отбелязва, че изоставането по неприключените процедури за възлагане на обществени пръчки е компенсирано в голяма степен и че според Органа оставащите незавършени дейности/области на несъответствие ще бъдат отстранени през 2013 г.; призовава Органа да проследява развитието на този въпрос и да докладва на органа по освобождаване от отговорност за постигнатия напредък.

                  27.

                  Потвърждава, че са били разрешени някои изключения от правилата за обществените поръчки; отбелязва при все това, че те са били много по-малко на брой през 2012 г. спрямо 2011 г. и че повечето области на съществено несъответствие са били отстранени; призовава Органа да информира органа по освобождаване от отговорност за допълнителните действия, които е предприел за отстраняване на тези слабости.

         Процедури за набиране на персонал

                  28.

                  Отбелязва въз основа на доклада на Сметната палата, че Органът трябва да подобри прозрачността на процедурите за набиране на персонал; настоятелно призовава Органа да информира органа по освобождаване от отговорност за действията, които е предприел за отстраняване на тези слабости; счита, че някои от разпоредбите на Правилника за длъжностните лица могат да представляват значителна административна тежест; насърчава следователно Комисията да осигури известна степен на опростяване по отношение на агенциите съгласно член 110 от Правилника за длъжностните лица.

                  29.

                  Отбелязва въз основа на годишния доклад на Органа (15), че 2011 г. е от решаващо значение за Органа по отношение на изграждането и разширяването на екипа от служители с цел да се осигурят достатъчно ресурси за изпълнението на неговите нови функции и задачи; отбелязва също, че са били проведени общо 33 процедури за набиране на персонал, като броят на служителите на Органа е нараснал от 31 на 52 за периода от 1 януари до 31 декември 2011 г. и включва 19 националности.

                  30.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 17 април 2013 г. (16) относно резултатите от дейността, финансовото управление и контрола на агенциите.

         (1)  ОВ C 388, 15.12.2012 г., стр. 60.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 331, 15.12.2010 г., стр. 12.

         (5)  ОВ L 357, 31.12.2002 г., стр. 72.

         (6)  ОВ L 331, 15.12.2010 г., стр. 12, член 62, параграф 1.

         (7)  Годишни отчети за 2011 г., стр. 19.

         (8)  Годишни отчети за 2011 г., стр. 18.

         (9)  Годишни отчети за 2011 г., стр. 31.

         (10)  SAGE е счетоводна система, създадена специално за малките и средните търговски дружества, организации и институции.

         (11)  Годишни отчети за 2011 г., стр. 26.

         (12)  Европейски банков орган (ЕБО), Утвърждаване на счетоводните системи, 7.12.2012 г., Deloitte.

         (13)  Годишен доклад за 2011 г., стр. 41.

         (14)  Годишен доклад за 2011 г., стр. 36.

         (15)  Годишен доклад за 2011 г., стр. 36.

         (16)  Приети текстове, P7_TA(2013)0134 (вж. страница 374 от настоящия брой на Официален вестник).


title: Решение № 778/2013/ЕС на Европейския парламент и на Съвета от 12 август 2013 година за предоставяне на допълнителна макрофинансова помощ на Грузия

text:
               14.8.2013

               BG

               Официален вестник на Европейския съюз

               L 218/15

         РЕШЕНИЕ № 778/2013/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 12 август 2013 година
   за предоставяне на допълнителна макрофинансова помощ на Грузия
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 212, параграф 2 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура предвид общия проект, одобрен от Помирителния комитет на 26 юни 2013 г. (1),
   като имат предвид, че:

               (1)

               Отношенията между Грузия и Европейския съюз се развиват в рамката на Европейската политика за съседство. През 2006 г. Общността и Грузия се споразумяха относно план за действие в рамките на Европейската политика за съседство, определящ средносрочните приоритети в отношенията между Съюза и Грузия. През 2010 г. Съюзът и Грузия започнаха преговори по споразумение за асоцииране, което се очаква да замени съществуващото Споразумение за партньорство и сътрудничество между ЕС и Грузия (2). Рамката на отношенията между ЕС и Грузия бе разширена допълнително чрез Източното партньорство, чието начало бе поставено неотдавна.

               (2)

               На извънредното заседание на Европейския съвет, проведено на 1 септември 2008 г., бе потвърдено желанието на Съюза да укрепи отношенията между ЕС и Грузия след въоръжения конфликт между Грузия и Руската федерация от август 2008 г.

               (3)

               От третото тримесечие на 2008 г. грузинската икономика се бори с последствията от международната финансова криза, включително намаляване на обема на производството, спад на фискалните приходи и нарастване на нуждите от външно финансиране.

               (4)

               На международната донорска конференция, проведена на 22 октомври 2008 г., международната общност се ангажира да подкрепи икономическото възстановяване на Грузия в съответствие със съвместната оценка на нуждите, извършена от ООН и Световната банка.

               (5)

               Съюзът обяви, че ще предостави финансова помощ на Грузия с максимален размер до 500 милиона евро.

               (6)

               Икономическото приспособяване и възстановяване на Грузия се подкрепя чрез предоставянето на финансова помощ от Международния валутен фонд (МВФ). През септември 2008 г. грузинските власти сключиха с МВФ стендбай споразумение за 750 милиона щатски долара, което да подпомогне икономиката на Грузия в необходимото приспособяване в контекста на финансовата криза.

               (7)

               След допълнителното влошаване на икономическото състояние на Грузия и необходимото преразглеждане на основните икономически допускания в програмата на МВФ, както и вследствие на по-големите нужди от външно финансиране на Грузия, между Грузия и МВФ беше постигнато споразумение за увеличение на заема по стендбай споразумението с 424 милиона щатски долара, което беше одобрено от управителния съвет на МВФ през август 2009 г.

               (8)

               В рамките на Европейския инструмент за съседство и партньорство (ЕИСП) за 2010—2012 г. Съюзът предостави на Грузия безвъзмездни средства за бюджетна подкрепа в размер средно на 24 милиона евро на година.

               (9)

               С оглед влошаването на икономическото положение и перспективите на Грузия тя поиска макрофинансова помощ от Съюза.

               (10)

               Като се има предвид, че все още е налице остатъчен недостиг на финансиране в платежния баланс на Грузия, при настоящите извънредни обстоятелства макрофинансовата помощ се счита за подходящ отговор на искането на Грузия за подпомагане на икономическото стабилизиране в съответствие с настоящата програма на МВФ.

               (11)

               Макрофинансовата помощ, която Съюзът ще предостави на Грузия („макрофинансовата помощ от страна на Съюза“), следва не само да допълва програмите и средствата, предоставяни от МВФ и Световната банка, но и да осигурява добавена стойност от участието на Съюза.

               (12)

               Комисията следва да гарантира, че макрофинансовата помощ от страна на Съюза съответства в правен аспект и по същество на мерките, предприети в различните области на външната дейност и в рамките на други свързани с тези въпроси политики на Съюза.

               (13)

               Конкретните цели на макрофинансовата помощ от страна на Съюза следва да подобрят ефикасността, прозрачността и отчетността. Комисията следва редовно да наблюдава изпълнението на тези цели.

               (14)

               Условията, от които зависи предоставянето на макрофинансова помощ от страна на Съюза, следва да отразяват ключовите принципи и цели на политиката на Съюза по отношение на Грузия.

               (15)

               С оглед осигуряването на ефикасна защита на финансовите интереси на Съюза, свързани с тази макрофинансова помощ на Съюза, е необходимо Грузия да приеме подходящи мерки за предотвратяване и борба с измамите, корупцията и други нередности във връзка с тази помощ. Необходимо е също така Комисията да предвиди подходящи проверки, а Сметната палата — подходящи одити.

               (16)

               Отпускането на макрофинансовата помощ от страна на Съюза не засяга правомощията на бюджетния орган.

               (17)

               Макрофинансовата помощ от страна на Съюза следва да бъде управлявана от Комисията. За да се гарантира, че Европейският парламент и Икономическият и финансов комитет могат да следят изпълнението на настоящото решение, Комисията следва редовно да ги информира за развитието по отношение на макрофинансовата помощ от страна на Съюза и да им предоставя необходимите документи.

               (18)

               С цел гарантиране на еднакви условия за прилагането на настоящото решение, на Комисията следва да се предоставят изпълнителни правомощия. Те следва да се упражняват в съответствие с Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (3).

               (19)

               В този контекст се подчертава, че по смисъла на посочения регламент процедурата по консултиране следва да се прилага като общо правило за всички случаи извън предвидените в същия регламент. Като се отчита потенциално важният ефект на операциите, които надхвърлят прага от 90 милиона евро, е целесъобразно за тези операции да се прилага процедурата по разглеждане. С оглед размера на макрофинансовата помощ от страна на Съюза за Грузия процедурата по консултиране следва да се прилага за приемането на Меморандума за разбирателство, за намаляване, спиране или за отмяна по помощта,

         ПРИЕХА НАСТОЯЩОТО РЕШЕНИЕ:
   Член 1
   1.   Съюзът предоставя на Грузия макрофинансова помощ с максимален размер от 46 милиона евро за подпомагане на икономическото стабилизиране на Грузия и покриване на нуждите на платежния ѝ баланс, посочени в настоящата програма на МВФ. От тази максимална сума до 23 милиона евро се предоставят под формата на безвъзмездни средства, а до 23 милиона евро — под формата на заеми. Отпускането на макрофинансовата помощ от страна на Съюза зависи от одобрението на бюджета на Съюза за 2013 г. от бюджетния орган.
   2.   За финансирането на частта от макрофинансовата помощ от страна на Съюза, която е под формата на заем, Комисията се упълномощава да вземе заем за необходимите средства от името на Съюза. Максималният срок до падежа на заема е 15 години.
   3.   Отпускането на макрофинансовата помощ от страна на Съюза се управлява от Комисията по начин, който е в съответствие със споразуменията или договореностите между МВФ и Грузия и с ключовите принципи и цели на икономическата реформа, заложени в Споразумението за партньорство и сътрудничество между ЕС и Грузия. Комисията осведомява редовно Европейския парламент и Икономическия и финансов комитет за постигнатите резултати при управлението на макрофинансовата помощ от страна на Съюза и им предоставя необходимите документи.
   4.   Макрофинансовата помощ от страна на Съюза се предоставя за срок от две години и шест месеца, считано от първия ден след влизането в сила на Меморандума за разбирателство, посочен в член 2, параграф 1.
   Член 2
   1.   Комисията приема в съответствие с процедурата по консултиране, посочена в член 6, параграф 2, Меморандум за разбирателство, съдържащ условията за икономическата политика и финансовите условия, при които се предоставя макрофинансовата помощ от страна на Съюза, включително и график за изпълнението на тези условия. Условията за икономическата политика и финансовите условия, определени в Меморандума за разбирателство, съответстват на споразуменията или договореностите, посочени в член 1, параграф 3. Тези условия имат за цел подобряване на ефикасността, прозрачността и отчетността при използването на макрофинансовата помощ от страна на Съюза, включително на системите за управление на публичните финанси в Грузия. Комисията редовно следи постигнатия при осъществяването на тези цели напредък. Подробните финансови параметри на макрофинасовата помощ от страна на Съюза се определят в споразумението за безвъзмездна помощ и в споразумението за заем, които предстои да бъдат договорени между Комисията и грузинските власти.
   2.   По време на усвояването на макрофинансовата помощ от страна на Съюза Комисията следи за надеждността на финансовите правила, административните процедури и механизмите за вътрешен и външен контрол в Грузия, които са от значение за подобна помощ, както и за спазването от страна на Грузия на договорения график.
   3.   Комисията редовно проверява дали икономическите политики на Грузия са в съответствие с целите на макрофинансовата помощ от страна на Съюза и дали съгласуваните условия за икономическата политика се изпълняват в задоволителна степен. За тази цел Комисията си сътрудничи тясно с МВФ и Световната банка, а при необходимост — и с Икономическия и финансов комитет.
   Член 3
   1.   При спазване на условията, предвидени в параграф 2, Комисията предоставя на Грузия макрофинансовата помощ от страна на Съюза на два транша, всеки от които се състои от безвъзмездни средства и заеми. Размерът на всеки транш се определя в Меморандума за разбирателство.
   2.   Комисията взема решение за отпускането на траншовете, ако е налице задоволително изпълнение на условията за икономическата политика и финансовите условия в Меморандума за разбирателство. Изплащането на втория транш се извършва не по-рано от три месеца след отпускането на първия транш.
   3.   Предоставените от Съюза средства се изплащат на Националната банка на Грузия. При спазване на условията на разпоредбите, които предстои да бъдат договорени в Меморандума за разбирателство, включително потвърждение на остатъчните нужди от бюджетно финансиране, средствата от Съюза могат да бъдат преведени на Министерството на финансите на Грузия като краен бенефициент.
   Член 4
   1.   Операциите по получаване и отпускане на заем, свързани с частта от макрофинасовата помощ от страна на Съюза, която е под формата на заем, се извършват в евро, с един и същ вальор и не обвързват Съюза със задължение за преобразуването на падежи, нито водят до излагането му на валутни или лихвени рискове, нито на други търговски рискове.
   2.   Ако Грузия поиска това, Комисията предприема необходимите стъпки, за да гарантира, че в условията на заема е включена клауза за предсрочното му погасяване, съпътствана от съответна клауза в условията, касаещи операциите по получаване на заем от страна на Комисията.
   3.   Ако обстоятелствата позволяват подобряване на лихвената ставка по заема и Грузия поиска това, Комисията може да рефинансира изцяло или отчасти първоначалния заем или може да преструктурира съответните финансови условия. Операциите по рефинансиране или преструктуриране се извършват в съответствие с условията, посочени в параграф 1, и не водят до удължаване на средния срок до падежа на съответния заем или увеличаване на неизплатената главница към датата на рефинансиране или преструктуриране.
   4.   Всички разходи на Съюза, свързани с операциите по получаване и предоставяне на заем съгласно настоящото решение, са за сметка на Грузия.
   5.   Комисията информира Европейския парламент и Икономическия и финансов комитет за осъществяването на операциите, посочени в параграфи 2 и 3.
   Член 5
   Макрофинансовата помощ от страна на Съюза се усвоява в съответствие с Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза (4), и правилата за прилагането му (5). По-специално в меморандума за разбирателство, споразумението за заем и споразумението за безвъзмездна помощ, които ще бъдат договорени с грузинските власти, се предвиждат специфични мерки, свързани с предотвратяването и борбата с измамите, корупцията и всякакви други нередности, засягащи макрофинансовата помощ от страна на Съюза. За да се гарантира по-голяма прозрачност при управлението и изплащането на финансовите средства, в меморандума за разбирателство, споразумението за заем и споразумението за безвъзмездна помощ се предвиждат също проверки, включително проверки на място и инспекции от страна на Комисията, включително чрез Европейската служба за борба с измамите. Освен това в тези документи се предвиждат също одити от страна на Сметната палата, включително, когато е целесъобразно, одити на място.
   Член 6
   1.   Комисията се подпомага от комитет. Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 4 от Регламент (ЕС) № 182/2011.
   Член 7
   1.   До 30 юни всяка година Комисията представя на Европейския парламент и на Съвета доклад относно изпълнението на настоящото решение през предходната година, съдържащ оценка на изпълнението. В доклада се посочва връзката между условията за икономическата политика и финансовите условия, определени в меморандума за разбирателство, текущите икономически и бюджетни показатели на Грузия и решенията на Комисията за отпускане на траншовете по макрофинансовата помощ от страна на Съюза.
   2.   Не по-късно от две години след изтичане на срока за предоставяне на помощта, посочен в член 1, параграф 4, Комисията представя на Европейския парламент и на Съвета доклад за последваща оценка.
   Член 8
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 12 август 2013 година.

            За Европейския парламент

            Председател

         M. SCHULZ

            За Съвета

            Председател

         L. LINKEVIČIUS

      (1)  Позиция на Европейския парламент от 10 май 2011 г. (ОВ C 377 E, 7.12.2012 г., стр. 211) и позиция на Съвета на първо четене от 10 май 2012 г. (ОВ C 291 E, 27.9.2012 г., стр. 1). Позиция на Европейския парламент от 11 декември 2012 г. (все още непубликувана в Официален вестник). Законодателна резолюция на Европейския парламент от 4 юли 2013 г. (все още непубликувана в Официален вестник) и решение на Съвета от 9 юли 2013 г.

      (2)  Споразумение за партньорство и сътрудничество между Европейските общности и техните държави членки, от една страна, и Грузия, от друга страна (ОВ L 205, 4.8.1999 г., стр. 3).

      (3)  ОВ L 55, 28.2.2011 г., стр. 13.

      (4)  ОВ L 298, 26.10.2012 г., стр. 1.

      (5)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 (ОВ L 362, 31.12.2012 г., стр. 1).

      Съвместна декларация на Европейския парламент и на Съвета, приета заедно с решението за предоставяне на допълнителна макрофинансова помощ на Грузия
      Европейският парламент и Съветът:

                  —

                  се съгласяват, че приемането на решението относно предоставяне на допълнителна макрофинансова помощ на Грузия следва да се разглежда в по-широкия контекст на нуждата от рамка, която да осигури правилни и ефективни решения във връзка с предоставянето на макрофинансова помощ на трети държави,

                  —

                  се съгласяват, че приемането на решения относно бъдещата макрофинансова помощ следва да се основава на посочените по-долу съображения и принципи за предоставянето на макрофинансова помощ от Съюза на отговарящите на критериите трети държави и територии, без да се нарушават правото на законодателна инициатива и правната форма, която може да приеме бъдещ инструмент за официализирането на тези съображения и принципи,

                  —

                  се ангажират в цялост да отразят тези съображения и принципи в бъдещите индивидуални решения за предоставяне на макрофинансова помощ от Съюза.

            ЧАСТ А –   СЪОБРАЖЕНИЯ

                  (1)

                  Съюзът е един от основните донори на икономическа, финансова и техническа помощ за трети държави. Макрофинансовата помощ от страна на Съюза („макрофинансова помощ“) е доказано ефикасен инструмент за икономическа стабилизация и двигател за структурни реформи в държавите и териториите, които се ползват от такава помощ („бенефициенти“). В съответствие с общата си политика към страните кандидатки, потенциални кандидатки за членство и намиращите се в съседство със Съюза държави, той следва да бъде в позиция да предоставя макрофинансова помощ на тези държави с цел развитието на зона на споделена стабилност, сигурност и благоденствие.

                  (2)

                  Макрофинансовата помощ следва да се основава на специални решения на Европейския парламент и на Съвета за всяка конкретна държава. Тези принципи имат за цел да увеличат ефикасността и ефективността на процеса на вземане на решения, водещ до такива решения и тяхното прилагане, да укрепят прилагането от бенефициента на политическите предварителни условия за предоставяне на макрофинансова помощ, както и да засилят прозрачността и демократичния контрол върху тази помощ.

                  (3)

                  В своята Резолюция относно прилагането на макрофинансова помощ за трети държави от 3 юни 2003 г. Европейският парламент призова за рамков регламент за макрофинансовата помощ, за да се ускори процесът на вземане на решения и да се установи официално и прозрачно основание за този финансов инструмент.

                  (4)

                  В заключенията си от 8 октомври 2002 г. Съветът установи критерии (т. нар. критерии от Женвал) за насоки по операциите за макрофинансова помощ. Целесъобразно би било тези критерии да бъдат осъвременени и разяснени, наред с другото, критерият за определяне на подходящата форма за помощта (заем, безвъзмездни средства или комбинация от двете).

                  (5)

                  Тези принципи следва да позволят на Съюза да предлага по бърз начин макрофинансова помощ, по-специално когато обстоятелствата изискват незабавни действия, както и да увеличи яснотата и прозрачността на критериите, приложими към прилагането на макрофинансовата помощ.

                  (6)

                  Комисията следва да гарантира, че макрофинансовата помощ съответства на основните принципи, цели и мерки, предприети в различните области на външни дейности и други политики на Съюза, свързани с тях.

                  (7)

                  Макрофинансовата помощ следва да подпомага външната политика на Съюза. Службите на Комисията и Европейската служба за външна дейност (ЕСВД) следва да работят в тясно сътрудничество през цялото времетраене на операцията за макрофинансова помощ, за да се координира и да гарантира последователността на външната политика на Съюза.

                  (8)

                  Макрофинансовата помощ следва да помага за изпълнението на ангажимента на бенефициентите за общи ценности, споделени със Съюза, включително демокрация, правова държава, добро управление, зачитане на правата на човека, устойчиво развитие и намаляване на бедността, както и принципите за отворена и справедлива търговия, основана на правила.

                  (9)

                  Предварително условие за предоставяне на макрофинансова помощ следва да е отговарящата на критериите държава да съблюдава ефективни демократични механизми, включително многопартийна парламентарна система, правова държава и зачитане на правата на човека. Комисията следва редовно да наблюдава тези предварителни условия.

                  (10)

                  Конкретните цели на отделните решения за макрофинансова помощ следва да включват повишаване на ефикасността, прозрачността и отчетността на управлението на публичните финанси при бенефициентите. Комисията следва да извършва редовно наблюдение за изпълнението на тези цели.

                  (11)

                  Макрофинансовата помощ следва да има за цел да се подпомогне възстановяването на устойчиво външно финансиране за трети държави и територии, които изпитват недостиг от чужда валута, и свързаните с това затруднения с външното финансиране. Макрофинансовата помощ не следва нито да предоставя редовна финансова помощ, нито да има за основна цел подпомагането на икономическото и социалното развитие на бенефициентите.

                  (12)

                  Макрофинансовата помощ следва да има допълваща роля спрямо средствата, предоставени от Международния валутен фонд (МВФ) и други многостранни финансови институции, като тежестта следва да се поделя справедливо между Съюза и другите донори. Макрофинансовата помощ следва да гарантира добавената стойност на участието на Съюза.

                  (13)

                  С оглед гарантирането на ефикасна защита на финансовите интереси на Съюза във връзка с макрофинансовата помощ, бенефициентите следва да вземат подходящи мерки, свързани с предотвратяването на и борбата срещу измамите, корупцията и други нередности във връзка с тази помощ, и да предвидят разпоредби за проверки от страна на Комисията и за одити от страна на Сметната палата.

                  (14)

                  Изборът на процедура за приемането на меморандума за разбирателство следва да бъде направен в съответствие с критериите, посочени в Регламент (ЕС) № 182/2011. В този контекст следва принципно да се прилага процедурата по консултиране, но като се има предвид потенциално силното въздействие на операциите, които превишават прага, определен в част Б, е целесъобразно за такива операции да се използва процедурата по разглеждане.

            ЧАСТ Б –   ПРИНЦИПИ
      1.   Цел на помощта

                  а)

                  Макрофинансовата помощ следва да бъде извънреден финансов инструмент на необвързана и непосочена подкрепа за платежния баланс на отговарящи на критериите трети държави и територии. Тя следва да има за цел възстановяването на устойчиво външно финансиране за отговарящите на критериите държави, които изпитват затруднения с външното финансиране. Тя следва да бъде в основата на прилагането на политическа програма, съдържаща строги мерки за коригиране и структурни реформи, проектирани да подобрят положението на платежния баланс, в частност през програмния период, както и да засили прилагането на съответните споразумения и програми със Съюза.

                  б)

                  Макрофинансовата помощ следва да се предоставя, при условие че е налице значителен и остатъчен недостиг на външно финансиране, установен от Комисията в сътрудничество с многостранните финансови институции, над средствата, предоставени от МВФ и други многостранни институции, въпреки изпълнението от съответната държава или територия на строги програми за икономическа стабилизация и реформи.

                  в)

                  Макрофинансовата помощ следва да бъде краткосрочна и следва да се прекрати, когато ситуацията с външното финансиране отново стане устойчива.

            2.   Държави и територии, имащи право на помощ
      Третите държави и териториите, отговарящи на критериите да бъдат бенефициенти на макрофинансова помощ, следва да са:

                  —

                  страни кандидатки и потенциални кандидатки за членство,

                  —

                  държави и територии, обхванати от европейската политика за съседство,

                  —

                  в изключителни и надлежно обосновани обстоятелства — други трети държави, които играят определяща роля за регионалната стабилност, са от стратегическо значение за Съюза и са политически, икономически и географски близки до Съюза.

            3.   Форма на помощта

                  а)

                  Макрофинансовата помощ следва по принцип да бъде под формата на заем. В изключителни случаи обаче помощта може да бъде предоставена под формата на безвъзмездни средства или като комбинация от заем и безвъзмездни средства. При определянето на подходящия дял на елемент от евентуален заем Комисията, когато подготвя своето предложение, следва да вземе предвид степента на икономическо развитие на бенефициента, измерено от съотношенията „доход на глава от населението“ и „процент на бедност“, както и капацитета на държавата да изплати дълга, въз основа на анализ на устойчивостта на дълга, като се гарантира спазването на принципа на справедливо споделяне на тежестта между Съюза и другите донори. За тази цел Комисията следва също така да вземе предвид това до каква степен международните финансови институции и другите донори прилагат преференциални условия за съответната държава.

                  б)

                  Когато макрофинансовата помощ е под формата на заем, Комисията следва да бъде оправомощена от името на Съюза да взема заем за необходимите средства от капиталовите пазари или от финансовите институции и да го предостави на бенефициента при същите условия.

                  в)

                  Операциите по вземане и предоставяне на заеми следва да се извършват в евро, с един и същ вальор и не следва да ангажират Съюза в преобразуване на падежите или във валутни или лихвени рискове.

                  г)

                  Всички разходи, направени от Съюза и свързани с операциите по вземане и предоставяне на заеми, следва да се поемат от бенефициента.

                  д)

                  По искане на бенефициента и ако обстоятелствата позволяват подобряване на лихвената ставка по заема, Комисията може да реши да рефинансира изцяло или отчасти първоначалния заем или да преструктурира съответните финансови условия. Операциите по рефинансиране и преструктуриране следва да се извършват в съответствие с условията, посочени в точка 3, буква г), и не следва да водят до удължаване на средния срок на падежа на съответния заем или до увеличаване на неизплатената главница към датата на рефинансиране или преструктуриране.

            4.   Финансови разпоредби

                  а)

                  Размерът на макрофинансовата помощ, предоставена под формата на безвъзмездни средства, следва да съответства на бюджетните кредити, предвидени в многогодишната финансова рамка.

                  б)

                  Размерът на макрофинансовата помощ, предоставена под формата на заеми, следва да бъде обезпечен в съответствие с регламента за създаване на Гаранционен фонд за външни дейности. Размерът на провизиите следва да бъде в съответствие с бюджетните кредити, предвидени в многогодишната финансова рамка.

                  в)

                  Годишните кредити следва да се разрешават от бюджетния орган в рамките на многогодишната финансова рамка.

            5.   Размер на помощта

                  а)

                  Определянето на размера на помощта следва да се основава на остатъчните нужди за външно финансиране на отговарящата на критериите държава или територия и следва да взема предвид нейния капацитет да се финансира със собствени средства, и по-специално с международните резерви на нейно разположение. Тези нужди от финансиране следва да се определят от Комисията в сътрудничество с международните финансови институции, въз основа на пълна количествена оценка и прозрачна поддържаща документация. В частност Комисията следва да използва последните прогнози за платежния баланс на съответната държава или територия, изготвени от МВФ, и да отчита очакваните финансови вноски от многостранни донори, както и вече съществуващото прилагане на други инструменти на Съюза за външно финансиране в държавата или територията, имаща право на помощ.

                  б)

                  Документите на Комисията следва да съдържат информация относно прогнозираните валутни резерви в отсъствието на макрофинансова помощ, в сравнение със считаните за подходящи равнища, измерени чрез релевантни показатели, като например съотношението между резервите и краткосрочния външен дълг и съотношението между резервите и вноса на държавата бенефициент.

                  в)

                  Определянето на размера на предоставяната макрофинансова помощ следва да отчита и необходимостта от гарантиране на справедливо споделяне на тежестта между Съюза и другите донори и добавената стойност на цялостното участие на Съюза.

                  г)

                  В случаите, в които нуждата от финансиране на бенефициента намалее съществено през периода на изплащане на макрофинансова помощ в сравнение с първоначалните прогнози, Комисията, като действа в съответствие с процедурата по консултиране в случаите, когато помощта се равнява на или е по-малка от 90 милиона евро, и в съответствие с процедурата по разглеждане в случаите, когато помощта надвишава 90 милиона евро, следва да намали размера на предоставяната помощ, да я спре или отмени.

            6.   Условност

                  а)

                  Предварително условие за предоставяне на макрофинансова помощ следва да е това, държавата или територията бенефициент да съблюдава ефективни демократични механизми, включително многопартийна парламентарна система и принцип на правова държава, като гарантира зачитането на правата на човека. Комисията следва да предостави достъпна за обществеността оценка (1) на изпълнението на това предварително условие и да осъществява мониторинг по време на целия жизнен цикъл на макрофинансовата помощ. Прилагането на настоящата точка следва да бъде в съответствие с Решението за определяне на организацията и функционирането на ЕСВД.

                  б)

                  Условие за макрофинансовата помощ следва да бъде съществуването на споразумение за кредит като непредпазна мярка между държавата или територията, която има право на помощ, и МВФ, което изпълнява следните условия:

                              —

                              целта на споразумението съответства на целта на макрофинансовата помощ, а именно облекчаване на краткосрочни затруднения на платежния баланс,

                              —

                              прилагането на строги коригиращи мерки, които са в съответствие с целта на макрофинансовата помощ, дефинирана в точка 1, буква а).

                  в)

                  Изплащането на помощта следва да зависи от трайни задоволителни резултати от подкрепената от МВФ програма за политиките и от изпълнението на предварителното условие, посочено в буква а) от настоящата точка. То следва да се обуславя и от предприемането в рамките на конкретен период от време на поредица от ясно определени мерки за икономическа политика, насочени към структурни реформи и стабилни публични финанси, по които Комисията и бенефициентът ще се договорят и които ще бъдат установени в Меморандум за разбирателство.

                  г)

                  С оглед на защитата на финансовите интереси на Съюза и засилването на управлението в държавите бенефициенти Меморандумът за разбирателство следва да включва мерки, целящи подобряването на ефикасността, прозрачността и отчетността на системите за управление на публични финанси.

                  д)

                  Напредъкът по взаимното отваряне на пазара, развиването на справедлива търговия, ръководена от правила, и други приоритети в рамките на външната политика на Съюза също следва да се вземат надлежно предвид при определянето на мерки за политика.

                  е)

                  Мерките за политики следва да бъдат в съответствие със съществуващите споразумения за партньорство, сътрудничество или асоцииране, сключени между Съюза и бенефициента, както и с програмите за макроикономическо приспособяване и структурни реформи, изпълнявани от бенефициента с подкрепата на МВФ.

            7.   Процедура

                  а)

                  Държава или територия, желаеща отпускане на макрофинансова помощ от Съюза, следва да изпрати писмено искане до Комисията. Комисията следва да провери дали посочените в точки 1, 2, 4 и 6 условия са изпълнени и, по целесъобразност, може да направи предложение за решение на Европейския парламент и на Съвета.

                  б)

                  В решението за предоставяне на заем следва да се посочват размерът, максималният среден падеж и максималният брой траншове от макрофинансовата помощ. Ако решението включва елемент на безвъзмездна помощ, то също така следва да уточнява размера и максималния брой траншове. Решението за предоставяне на безвъзмездна помощ следва да се придружава от обосновка за отпускането на помощта (или на елемента на безвъзмездна помощ). И в двата случая следва да се определи периодът за предоставяне на макрофинансовата помощ. По правило същият период не бива да надвишава три години. При представяне на предложение за ново решение за отпускане на макрофинансова помощ Комисията следва да предостави посочената в точка 12, буква в) информация.

                  в)

                  След приемането на решението за отпускане на макрофинансова помощ Комисията, като действа в съответствие с процедурата по консултиране в случаите, когато помощта се равнява на или е по-малка от 90 милиона евро, и в съответствие с процедурата по разглеждане, когато помощта надвишава 90 милиона евро, следва да се договори с бенефициента в Меморандума за разбирателство относно мерките на политика, посочени в точка 6, букви в), г), д) и е).

                  г)

                  След одобряване на решението за предоставяне на макрофинансова помощ Комисията следва да се договори с бенефициента относно подробните финансови условия на помощта. Тези подробни финансови условия следва да бъдат определени в споразумение за безвъзмездна помощ или заем.

                  д)

                  Комисията следва да уведомява Европейския парламент и Съвета за развитието във връзка с помощта за всяка отделна държава, включително за изплащането на помощта, и предоставя на посочените институции съответните документи в разумен срок.

            8.   Изпълнение и финансово управление

                  а)

                  Комисията следва да осъществява макрофинансовото подпомагане в съответствие с финансовите правила на Съюза.

                  б)

                  Изпълнението на макрофинансовата помощ следва да се осъществява чрез пряко централизирано управление.

                  в)

                  Бюджетните ангажименти следва да се поемат въз основа на решенията, приети от Комисията в съответствие с настоящата точка. В случаите, когато макрофинансовата помощ се предоставя през няколко финансови години, бюджетните ангажименти за тази помощ могат да се разделят на годишни траншове.

            9.   Изплащане на помощта

                  а)

                  Изплащането на макрофинансовата помощ следва да се осъществява до централната банка на бенефициента.

                  б)

                  Макрофинансовата помощ следва да се изплаща в последователни траншове, като изплащането зависи от изпълнението на предварителното условие, посочено в точка 6, буква а), и условията, посочени в точка 6, букви б) и в).

                  в)

                  Комисията следва да прави редовни проверки за спазването на условията, посочени в точка 6, букви б) и в).

                  г)

                  В случай че предварителното условие, посочено в точка 6, буква а), и условията, посочени в точка 6, букви б) и в), не са изпълнени, Комисията следва временно да спре или отмени изплащането на макрофинансовата помощ. В тези случаи тя следва да уведоми Европейския парламент и Съвета за причините за спирането или отмяната.

            10.   Мерки за подкрепа
      Бюджетните средства на Съюза могат да се използват за покриването на разходите, необходими за изпълнението на макрофинансовата помощ.
      11.   Защита на финансовите интереси на Съюза

                  а)

                  Споразуменията, произтичащи от решенията за конкретните държави, следва също да съдържат разпоредби, които гарантират, че бенефициентите извършват редовни проверки за правилното използване на финансирането от бюджета на Съюза, предприемат съответните мерки за предотвратяване на нередности и измами и, ако е необходимо, предприемат правни действия за възстановяването на средствата, предоставени съгласно решенията за конкретните държави, които са били незаконно присвоени.

                  б)

                  Споразумение, произтичащо от решение относно конкретна държава, следва да съдържа разпоредби, които гарантират защитата на финансовите интереси на Съюза, в частност по отношение на измами, корупция и всякакви други нередности, в съответствие с релевантното право на Съюза.

                  в)

                  Меморандумът за разбирателство, посочен в точка 6, буква в), следва да дава изрично право на Комисията и на Сметната палата да извършват одити по време на и след периода на получаване на макрофинансова помощ, включително одит на документите и одити на място, като например оперативни оценки. Меморандумът следва също така изрично да дава право на Комисията или на нейните представители да осъществяват проверки и контрол на място.

                  г)

                  По време на изпълнението на макрофинансовата помощ Комисията следва да наблюдава посредством оперативни оценки стабилността на финансовите споразумения на бенефициента, административните процедури и механизмите за вътрешен и външен контрол, които са от значение за тази финансова помощ.

                  д)

                  Споразумение, произтичащо от решение относно конкретна държава, следва да съдържа разпоредби, които гарантират, че Съюзът има право на пълно възстановяване на безвъзмездната помощ и/или преждевременно погасяване на заема, когато е установено, че във връзка с управлението на макрофинансовата помощ бенефициент участва в измама или корупция, или всеки друг вид незаконна дейност, която е в ущърб на финансовите интереси на Съюза.

            12.   Годишен доклад

                  а)

                  Комисията следва да направи преглед на напредъка при изпълнението на макрофинансовата помощ и да представя годишен доклад на Европейския парламент и Съвета в срок до 30 юни всяка година.

                  б)

                  В годишния доклад следва да се оценяват икономическата ситуация и перспективите за бенефициентите, както и напредъкът, постигнат при изпълнението на мерките за политика, както е посочено в точка 6, буква в).

                  в)

                  В него следва също така да се предостави актуализирана информация относно наличните бюджетни ресурси под формата на заеми и безвъзмездни помощи, като се отчитат предвижданите операции.

            13.   Оценяване

                  а)

                  Комисията следва да изпрати докладите с последващата оценка на Европейския парламент и на Съвета, като оценява резултатите и ефикасността на неотдавна приключените дейности на макрофинансово подпомагане, както и степента, до която те са допринесли за целите на помощта.

                  б)

                  Комисията следва редовно, но най-малко веднъж на всеки четири години да оценява предоставянето на макрофинансова помощ, като представя на Европейския парламент и на Съвета подробен преглед на макрофинансовото подпомагане. Целта на тази оценка следва да бъде установяване на това, дали целите на макрофинансова помощ са изпълнени, дали условията на макрофинансова помощ от Съюза, включително горната граница, установена в точка 7, буква в), продължават да бъдат изпълнявани, както и да даде възможност на Комисията да направи препоръки за подобряване на бъдещите операции. В оценката си Комисията следва да направи оценка и на сътрудничеството с европейските или многостранни финансови институции при предоставянето на макрофинансова помощ.

         (1)  Оценката ще се основава на годишния доклад относно правата на човека и демокрацията в света, предвиден в Стратегическата рамка на ЕС и Плана за действие в областта на правата на човека и демокрацията (Заключения на Съвета относно правата на човека и демокрацията от 25 юни 2012 г.).


title: 2011/531/ЕС: Решение на Съвета от 16 юни 2011 година за позицията, която да бъде взета от Европейския съюз в рамките на Съвместния комитет ЕС—ИКАО по отношение на решението за приемане на приложение относно безопасността на въздухоплаването към Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество

text:
               9.9.2011

               BG

               Официален вестник на Европейския съюз

               L 232/8

         РЕШЕНИЕ НА СЪВЕТА
   от 16 юни 2011 година
   за позицията, която да бъде взета от Европейския съюз в рамките на Съвместния комитет ЕС—ИКАО по отношение на решението за приемане на приложение относно безопасността на въздухоплаването към Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество
   (2011/531/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 и член 218, параграф 9 от него,
   като взе предвид Решение 2011/530/ЕС на Съвета от 31 март 2011 г. за подписването от името на Съюза и за временното прилагане на Меморандум за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество (1) (меморандум за сътрудничество),
   като взе предвид предложението на Европейската комисия,
   като има предвид, че:
   е уместно да бъде определена позицията, която да бъде приета от името на Съюза в рамките на съвместния комитет ЕС-ИКАО, създаден съгласно Меморандума за сътрудничество по отношение на приемането на приложение относно безопасността на въздухоплаването, което да бъде приложено към меморандума за сътрудничество,
   ПРИЕ НАСТОЯЩОТО РЕШЕНИЕ:
   Член 1
   Позицията, която да бъде взета от Европейския съюз в рамките на Съвместния комитет ЕС-ИКАО, както е посочено в член 7.3, буква в) от Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество (меморандума за сътрудничество) по отношение на приемането на приложение относно безопасността на въздухоплаването към меморандума за сътрудничество, се основава на проекта на решение на съвместния комитет ЕС-ИКАО, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 16 юни 2011 година.

            За Съвета

            Председател

         VÖLNER P.

      (1)  Вж. стр. 1 от настоящия брой на Официален вестник.

      ПРОЕКТ
      РЕШЕНИЕ НА СЪВМЕСТНИЯ КОМИТЕТ ЕС—ИКАО
      от …
      за приемането на приложение относно безопасността на въздухоплаването към Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество
      СЪВМЕСТНИЯТ КОМИТЕТ ЕС—ИКАО,
      като взе предвид Меморандума за сътрудничество между Европейския съюз и Международната организация за гражданско въздухоплаване за осигуряване на рамка за засилено сътрудничество (Меморандума за сътрудничество с ИКАО), и по-специално член 7.3, буква в) от него,
      като има предвид, че:
      е уместно да се включи приложение относно безопасността на въздухоплаването в Меморандума за сътрудничество с ИКАО,
      ПРИЕ НАСТОЯЩОТО РЕШЕНИЕ:
      Член 1
      Приложението към настоящото решение се приема и става неразделна част от Меморандума за сътрудничество с ИКАО.
      Член 2
      Настоящото решение влиза в сила в деня на приемането му.

         Съставено в … на …

               За Съвместния комитет ЕС—ИКАО

               Председатели

         ПРИЛОЖЕНИЕ

               „ПРИЛОЖЕНИЕ I — БЕЗОПАСНОСТ НА ВЪЗДУХОПЛАВАНЕТО

               1.   Цели

                           1.1.

                           Страните се споразумяват да си сътрудничат в областта на безопасността на въздухоплаването в рамките на Меморандума за сътрудничество между Европейския съюз и Международната организация за гражданско въздухоплаване (Меморандума за сътрудничество с ИКАО), парафиран на 27 септември 2010 г. в Монреал.

                           1.2.

                           В съответствие със своя ангажимент за постигане на най-високо равнище на безопасност на въздухоплаването в световен мащаб и за глобална хармонизация на стандартите и препоръчителните практики (SARP) за безопасност страните се споразумяват да работят в тясно сътрудничество и в дух на прозрачност и диалог да координират своите дейности в областта на безопасността.

                     2.   Обхват

                           2.1.

                           С оглед на постигането на целите, посочени в член 1.2, страните се споразумяват да си сътрудничат в следните области:

                                       —

                                       провеждане на редовен диалог по въпроси на безопасността, които са от взаимен интерес,

                                       —

                                       постигане на прозрачност чрез редовен обмен на свързани с безопасността данни и информация, както и чрез взаимно предоставяне на достъп до базите данни,

                                       —

                                       участие в дейности в областта на безопасността,

                                       —

                                       взаимно признаване на резултатите от Всеобщата програма за одит на надзора над безопасността (USOAP) на ИКАО и от стандартизационните инспекции, провеждани от ЕС,

                                       —

                                       мониторинг и анализ на спазването на стандартите и препоръчителните практики на ИКАО от страна на държавите,

                                       —

                                       сътрудничество по регулаторни въпроси и въпроси, свързани с определянето на стандарти,

                                       —

                                       разработване и осигуряване на проекти и програми за техническо подпомагане,

                                       —

                                       насърчаване на регионално сътрудничество,

                                       —

                                       обмен на експерти, както и

                                       —

                                       осигуряване на обучение.

                           2.2.

                           Сътрудничеството по параграф 2.1 се развива в областите на компетентност на ЕС.

                     3.   Изпълнение

                           3.1.

                           Страните може да установят работни договорености, като посочат взаимно договорените механизми и процедури за ефективното осъществяване на сътрудничеството в областите, посочени в член 2.1. Тези работни договорености се приемат от Съвместния комитет ЕС—ИКАО.

                     4.   Диалог

                           4.1.

                           Страните свикват редовно заседания и телеконференции за обсъждане на въпроси от взаимен интерес, свързани с безопасността,00 и, когато е уместно, за координиране на дейности.

                     5.   Прозрачност, обмен на информация, достъп до бази данни

                           5.1.

                           При условията на своите приложими правила страните насърчават прозрачност в областта на безопасността на въздухоплаването в своите отношения с трети страни.

                           5.2.

                           Страните си сътрудничат по прозрачен начин и осъществяват съвместно дейности в областта на безопасността чрез обмен на подходящи данни, информация и документация във връзка с безопасността, като осигуряват достъп до съответните бази данни и като улесняват взаимно участието си в заседанията. За тази цел страните установяват работни договорености, като посочват процедурите за обмен на информация и за осигуряване на достъп до базите данни, които гарантират поверителността на информацията, получена от другата страна, в съответствие с член 6 от Меморандума за сътрудничество с ИКАО.

                     6.   Участие в дейности в областта на безопасността

                           6.1.

                           Когато това е уместно с оглед изпълнението на настоящото приложение, за да се постигне тясно сътрудничество и координация, всяка страна кани другата страна да участва в дейности и заседания, свързани с безопасността. Редът за това участие се определя в работни договорености, за които страните са се споразумели.

                     7.   Координиране на USOAP на ИКАО и на стандартизационните инспекции, провеждани от ЕС

                           7.1.

                           Страните се споразумяват да задълбочат сътрудничеството си в областта на USOAP и на стандартизационните инспекции, за да постигнат ефективно използване на ограничените ресурси и да избегнат дублирането на усилия, като в същото време запазват универсалния характер и целостта на USOAP на ИКАО.

                           7.2.

                           За проверка на спазването на стандартите на ИКАО, свързани с безопасността, и на препоръчителните практики на ИКАО от страна на държавите-членки на ЕС, както и за постигане на целите, посочени в параграф 7.1, страните установяват по целесъобразност рамка за провеждане на:

                                       а)

                                       одити на надзора над безопасността, провеждани от ИКАО по отношение на Европейската агенция за авиационна безопасност (EASA) на свързаните с безопасността SARP, включени в законодателството на ЕС, както и във връзка с определени функции и задачи, които EASA изпълнява от името на държавите-членки на ЕС; и

                                       б)

                                       надзор от страна на ИКАО над провежданите от EASA стандартизационни инспекции на ЕС по отношение на националните компетентни органи на държавите-членки на ЕС относно свързаните с безопасността SARP, включени в законодателството на ЕС.

                           7.3.

                           Страните установяват работни договорености, като посочват механизмите и процедурите, необходими за ефективното изпълнение на рамката, посочена в параграф 7.2. Тези работни договорености се отнасят, inter alia, до следните аспекти:

                                       а)

                                       обхват на интервенциите по USOAP на ИКАО, в т. ч. одити и мисии за утвърждаване въз основа на сравнителен анализ на законодателството на ЕС и на свързаните с безопасността SARP на ИКАО;

                                       б)

                                       съвместно участие в съответния одит, инспекция или дейности по утвърждаване, провеждани от другата страна;

                                       в)

                                       информация, която се предоставя от всяка страна за целите на USOAP на ИКАО и на стандартизационните инспекции, провеждани от EASA;

                                       г)

                                       гарантиране на поверителност, когато е необходимо, защита на данните и обработка на чувствителна информация; и

                                       д)

                                       посещения на място.

                     8.   Обмен на информация и анализи, свързани с безопасността

                           8.1.

                           Без да се засягат техните приложими правила, страните обменят помежду си съответните данни, свързани с безопасността, които се събират чрез USOAP или други източници, като например постоянните дейности на ИКАО по мониторинг, стандартизационните инспекции, провеждани от EASA, и инспекциите по програмата за оценка на безопасността на чуждестранни въздухоплавателни средства (SAFA), както и анализи въз основа на посочените данни.

                           8.2.

                           Страните работят в тясно сътрудничество във всички действия, предприети за гарантиране на по-ефективното спазване на SARP в ЕС и в други държави. Такова сътрудничество включва обмен на информация, улесняване на диалога между съответните страни, посещения или инспекции на място и координиране на всички дейности по техническо подпомагане.

                     9.   Регулаторни въпроси

                           9.1.

                           Всяка страна прави необходимото другата страна да бъде информирана за всички нейни съответни закони, разпоредби, стандарти, изисквания и препоръчителни практики, които може да имат въздействие върху изпълнението на настоящото приложение, както и върху всяка тяхна промяна.

                           9.2.

                           Страните своевременно се уведомяват взаимно относно всички предложени промени на техните съответни закони, разпоредби, стандарти, изисквания и препоръчителни практики, доколкото тези промени биха могли да имат въздействие върху настоящото приложение. В контекста на такива промени Съвместният комитет ЕС—ИКАО може да приема изменения на настоящото приложение, според необходимото, в съответствие с член 7 от Меморандума за сътрудничество с ИКАО.

                           9.3.

                           С оглед на глобалната хармонизация на разпоредбите и стандартите за безопасност страните се консултират взаимно по технически регулаторни въпроси в областта на безопасността на въздухоплаването по време на различните етапи от процеса на разработване на правила или на SARP и се канят за участие в съответните технически органи, когато това е уместно.

                           9.4.

                           ИКАО своевременно предоставя на ЕС информация относно свои решения и препоръки, които засягат свързаните с безопасността SARP, като осигурява пълен достъп до писмата към държавите и електронните бюлетини на ИКАО.

                           9.5.

                           Когато е уместно, ЕС се стреми да гарантира, че съответното законодателство на ЕС е в съответствие със свързаните с безопасността на въздухоплаването SARP на ИКАО.

                           9.6.

                           Независимо от задълженията на държавите-членки на ЕС като договарящи държави по Чикагската конвенция, когато е уместно, ЕС провежда диалог с ИКАО за предоставяне на техническа информация в случаите, когато възникват въпроси относно спазването на стандартите и препоръчителните практики на ИКАО във връзка с прилагането на законодателството на ЕС.

                     10.   Проекти и програми за техническо подпомагане

                           10.1.

                           Страните координират подпомагането за държавите с оглед постигане на ефективно използване на ресурсите и избягване на дублирането на усилия, като обменят информация и данни относно проекти и програми за техническо подпомагане в областта на безопасността на въздухоплаването.

                           10.2.

                           Страните участват в съвместни дейности за стартиране и координиране на международни инициативи за определяне на донори, които желаят и могат да предоставят целево техническо подпомагане на държавите, в които са установени сериозни недостатъци по отношение на безопасността.

                           10.3.

                           Приносът на ЕС по-специално се насочва към програми и проекти, целящи подпомагане на държавите и на регионалните органи за гражданско въздухоплаване да отстранят свързаните с безопасността недостатъци, да прилагат SARP на ИКАО, да развиват сътрудничеството в регулаторната област и да укрепват системите за надзор над безопасността, в т. ч. чрез изграждане на регионални системи за надзор над безопасността.

                     11.   Регионално сътрудничество

                           11.1.

                           Страните се споразумяват да определят за приоритетни дейностите, насочени към ускоряване на изграждането на регионални организации за надзор над безопасността, когато регионалният подход предлага възможности за подобрена разходна ефективност, процеси на надзор и/или стандартизация.

                     12.   Експертно подпомагане

                           12.1.

                           Без да се засягат разработените схеми за експертно подпомагане извън обхвата на настоящото приложение, ЕС се стреми при поискване да предостави на разположение на ИКАО експерти с доказан технически опит в съответните области на безопасността на въздухоплаването, които да изпълняват задачи и да участват в дейности, попадащи в обхвата на настоящото приложение. Условията за такова експертно подпомагане се определят в работни договорености между страните.

                     13.   Обучение

                           13.1.

                           Когато е уместно, всяка страна улеснява участието на служители на другата страна във всички програми за обучение в областта на безопасността на въздухоплаването, които тя осигурява.

                           13.2.

                           Страните обменят информация и материали относно програмите за обучение в областта на безопасността на въздухоплаването и, когато е уместно, координират и си сътрудничат в разработването на програми за обучение.

                           13.3.

                           В рамките на дейностите, обхванати от член 10 от настоящото приложение, страните си сътрудничат за улесняване и координиране на участието в програми за обучение на служители от държави или региони, на които някоя от страните предоставя техническо подпомагане.

                     14.   Преглед

                           14.1.

                           Страните редовно правят преглед на изпълнението на настоящото приложение и, когато е необходимо, вземат предвид всички важни промени в политиката или в нормативната уредба.

                           14.2.

                           Всеки преглед на настоящото приложение се прави от Съвместния комитет ЕС—ИКАО, учреден съгласно член 7 от Меморандума за сътрудничество с ИКАО.

                     15.   Влизане в сила, изменения и прекратяване

                           15.1.

                           Настоящото приложение влиза в сила от датата на приемането му от Съвместния комитет ЕС—ИКАО и остава в сила до прекратяването му.

                           15.2.

                           Работните договорености, установени съгласно настоящото приложение, влизат в сила от датата на приемането им от Съвместния комитет ЕС—ИКАО.

                           15.3.

                           Всяко изменение или прекратяване на работните договорености, приети съгласно настоящото приложение, се договаря в рамките на Съвместния комитет ЕС—ИКАО.

                           15.4.

                           Настоящото приложение може да бъде прекратено по всяко време от всяка от страните. Такова прекратяване поражда действие 6 месеца след получаване на писмено предизвестие за прекратяване от една от страните от другата страна, освен ако предизвестието за прекратяване не бъде оттеглено по взаимно съгласие на страните преди изтичането на шестмесечния срок.

                           15.5.

                           Независимо от останалите разпоредби на настоящия член, ако Меморандумът за сътрудничество с ИКАО бъде прекратен, едновременно се прекратяват настоящото приложение и всички работни договорености, приети в съответствие с него.“


title: Решение на Съда от 7 март 2017 година относно официалните празници и съдебната ваканция

text:
               29.5.2017

               BG

               Официален вестник на Европейския съюз

               C 168/2

         РЕШЕНИЕ НА СЪДА
   от 7 март 2017 година
   относно официалните празници и съдебната ваканция
   (2017/C 168/02)
   СЪДЪТ,
   като взе предвид член 24, параграфи 2, 4 и 6 от Процедурния правилник,
   като има предвид, че в изпълнение на тази разпоредба следва да изготви списък с официалните празници и да определи датите на съдебната ваканция,
   ПРИЕ НАСТОЯЩОТО РЕШЕНИЕ:

      Член 1

   Изготвя на основание член 24, параграфи 4 и 6 от Процедурния правилник следния списък с официалните празници:

               —

               Нова година,

               —

               понеделник след Великден,

               —

               1 май,

               —

               Възнесение,

               —

               понеделник след Петдесетница,

               —

               23 юни,

               —

               15 август,

               —

               1 ноември,

               —

               25 декември,

               —

               26 декември

      Член 2

   Определя на основание член 24, параграфи 2 и 6 от Процедурния правилник за периода от 1 ноември 2017 г. до 31 октомври 2018 г. следните дати на съдебната ваканция:

               —

               Коледа 2017 г.: от понеделник 18 декември 2017 г. до неделя 7 януари 2018 г. включително,

               —

               Великден 2018 г.: от понеделник 26 март 2018 г. до неделя 8 април 2018 г. включително,

               —

               Лятна ваканция 2018 г.: от понеделник 16 юли 2018 г. до петък 31 август 2018 г. включително.

      Член 3

   Настоящото решение влиза в сила в деня на неговото публикуване в Официален вестник на Европейския съюз.

      Съставено в Люксембург на 7 март 2017 година.

            Секретар

         A. CALOT ESCOBAR

            Председател

         K. LENAERTS